
                                                                       Vieta, kur dzīvo grāmatas

Mana dzīve piepildīta ar grāmatām. Dažreiz sevi pieķeru pie domas, ka esmu gluži kā grāmata. Varbūt stāsts, citreiz romāns. Vai dzejas krājums ar šifru. Ja ieskatos vērīgāk, noprotu, ka visas atklāsmes, esot grāmatu varā, ir mans maģiskais mirklis. Priekšrocība, kas pienākas izredzētajiem, tiem, kuri uzauguši bibliotēkā. 
Ja aizdomājos par sākumu, neatceros, visdrīzāk tas man ir asinīs. Kā pirmās bērnības atmiņas, vērojot lasītājus no augšas. Man, mazai esot, patika uzrāpties plaukta virsotnē un klusi skatīties kino – kā cilvēki izvēlas grāmatas. Šķirsta, tad nez kāpēc pēkšņi atliek plauktā, un tver nākamo. Zināju, ka mani neredz, esmu veiksmīgi noslēpusies, maskējusies kā gudrā pūce vai labā feja. 
Kad pienāca padsmitnieces spurainie gadi, negribēju lasīt. Nebija laika un patikšanas. Tad tikšanās ar draugiem ņēma pārsvaru. Taču nācās sevi piespiest, jo bija jāizlasa skolā uzdotā literatūra. 
Savādi, tagad esmu bibliotekāre. Nekad nedomāju, ka mana profesijas izvēle būs šāda. 
Mana vecvecmamma nāk no Jēkabpils puses, Zasas. Atceros, kā viņa stāstīja par savā bērnībā lasīto. Tās bija pavārgrāmatas,  Artura Konana Doila „Stāsti par Šerloku Holmsu" un žurnāls „Atpūta". Tolaik izvēle bija ierobežota, ne tāda kā tagad – grāmatas katra gaumei. Ja vēlējās lasīt, tika tas, kas bija iegādāts ilgtermiņa lietošanai. 
Bērnībā mana lasāmvielas izvēle vienmēr bija apzināta – pasakas. Varbūt tāpēc pati sāku tās sacerēt. Tas gan notika mazliet vēlāk, pēc skolas beigšanas. 
Kas ir svarīgāk, būt lasītājai, rakstītājai vai bibliotekārei? Man nav nozīmīgākas nodarbes, kā grāmatu lasīšana. Viss skaistais – domas, sapņi, ieceres un padomi, ir grāmatu ierosināti. 
Reiz  bērnībā rakstīju grāmatu. Man šķita, ka vārdiem jābūt fiksētiem, ierāmētiem vākos, spožos un košos, lai patiktu katram, kurš ieskatās. Tā nenotika. Man nav savas grāmatas, man ir savi sapņi par grāmatām. 
Dažreiz lasu e-grāmatas. Tās mani, formāta ziņā, neuzrunā, šķiet bezpersoniskas – nesmaržo pēc papīra, nav lapu čaboņas, nevaru izmantot savas grāmatzīmes. Tām nav gaismas nokrāsu, ir vien spožais ekrāns. Man vajag, lai ir ierastā grāmata, bez ekrāna. 
Nesen, pārskatot savas bērnības grāmatas, vienas lappusēs atradu smilgas un gundegu ziedus. Jā, man patika lasīt pļavā. Zumot bitēm un kamenēm, līdzās tekalējot skudrām, dzīvoju kā pasakā, iejutos notiekošajā. 
Kāpēc lasām? Lai kļūtu gudrāki, izklaidētos, rastu atbildes mums svarīgiem dzīves jautājumiem? Dažreiz to darām, jo liek skolotājs un pasniedzējs. 
Cik lasām no savas, brīvas gribas? Tas atkarīgs no katra indivīda. Domāju, vecāku, vecvecāku nostāja – pirkt (vai nepirkt) grāmatas, atrast laiku ar mazo lasītāju kopā – mājās, palasīt, atvest uz bibliotēku, parādīt ceļu pie grāmatām, ir svarīga kopš ķipara ienākšanas pasaulē. 
Viss sākas ģimenē. Man lasīja priekšā, kad pati iemācījos, to darīju no brīvas gribas. Vienmēr esmu bijusi lasītāja un bibliotēkas fane. 
Lasīšana attīsta valodu, papildina vārdu krājumu. Tā iepazīstam pasauli, mācāmies filosofēt, iejūtamies autora radītajā stāstā, cita uzburtajā pasaulē, lai veidotu savējo. 
Kā ir šobrīd? Kā tev klājas, mans lasītāj? Kā pati spēju sabalansēt laiku, lai rastu mirkli kādai, man  īpašai grāmatai?  Sajūtu gamma pieprasa delikateses, lasāmvielu manai gaumei, pievienojot noskaņas garšvielas – klusinātu gaismu, mazliet mūzikas un ērtu vietu. Grāmata un bibliotēka ir mani draugi. Satiekami, kad vien vēlos. 
Mans mājas grāmatu plaukts nav liels, taču tur ir viss, ko vēlos lasīt un pārlasīt. Tās ir grāmatas sirdij, stāsti, kuri mani uzrunājuši. Ir grāmatas ar sentimentālu vērtību, no bērnības nākušas. Ja kā pietrūkst, zinu, kur meklēt – bibliotēkā. 
Mēs nākam no savas bērnības, lasīšanas pieredze, visticamāk, saistīta ar ģimenes tradīciju dāvināt, pirkt grāmatas. 
Agrāk, kad ne visi prata lasīt, un ne visi varēja atļauties iegādāties grāmatu, prasme lasīt un grāmata mājās bija bagātība. Tagad ir citādāk. Vai protam novērtēt to, kas mums ir plaši pieejams? No sendienām nākušās garamantas, tautasdziesmas, un līdzās citas, ikdienišķās mantas. Kā šūpolēs šūpojas garīgais ar materiālo. Svaru kausos paliek patiesais un īstais. 
Bez bibliotēkas neiztikt. Ir nepieciešama vieta, kur grāmatai tikties ar lasītāju. Nav noilguma, viss notiek šobrīd. Mainoties paaudzēm, grāmatās ierakstītais vārds paliek ilgāk, uzkavējas bibliotēkā. 
Grāmatas vāciņš nav tikai vāks, bet mirklis, pirms tam pieskaras roka. Žurnāli, laikraksti, kompaktdiski, datubāzes. Laika zīmes pārveido, liekot savus uzsvarus. Mainās forma. Bibliotēka un lasīšana turpinās. Mēs paliekam kompaktāki saturā un piekļuvē. Bibliotēkai nav jābūt statiskai, tai ir jāiet pie lasītāja ar jaunām idejām, jā, arī ar pārsteigumu. Jāieinteresē jaunieši, jāizaicina viņu radošums, jāsadarbojas ar skolām, skolotājiem. Ir jābūt saskarsmei, sadarbības maģijai. 
Lasītājs ir viesis, grāmata – jubilārs. Un man nav vienalga, kas notiks tālāk. Šis gadsimts mīl dažādību. Mainoties formai, paliek saturs. Kā ietvars, kas aptver pasauli, tas neprasa, kāpēc vajag lasīt. Satura radītā forma transformējas digitālajā. Kas notiek, un notiks, ar klātbūtnes efektu, tradīciju un nepieciešamību doties uz bibliotēku? Vai virtuālās pasaules tīmeklī neizgaisīs tradicionālā, papīra formāta grāmata? Vai forma nepārveidos saturu? Laiks rādīs, dos atbildes uz jautājumiem, kuri nojaušami ieskicē tālāko virzību digitālā laikmeta bibliotēkā. 
Man ir svarīgas abas iespējas, kā lasītāja esmu ceļā uz nākotnes bibliotēku. Mazliet sentimentāla, bet praktiska, ar pieņemošu skatījumu tehnoloģiju ienākšanai pasaulē, bet šobrīd domāju par tradicionālo, kur katrai grāmatai atvēlēta sava vieta – plauktā, gluži kā bērnam šūpulī, gaidot, kad viņu paņems rokās un samīļos. 
Nav aizmirstu grāmatu, ir acis, kas tās nepamana, rokas, kas nepaņem. Kamēr rūpēs, lai cilvēki ir zinoši un izglītoti, būs bibliotēkas, tieši tāpēc bibliotēku liktenis ir svarīgs kultūrvides attīstībā un pastāvēšanā. Pagastos un pilsētās bibliotēka ir vieta, kur cilvēki nāk kopā, tiekas ar literātiem, uzzina, mācās, jā, arī atpūšas no ikdienas kņadas. Tā ir patvērums, osta ar daudzām bākām –  grāmatām. 
Ja aizaugs kāds slieksnis, tiks slēgtas kādas durvis, kļūsim savrūpi, garām ejoši, bez cerības atklāt lasīšanas šarmu vietā, kur dzīvo grāmatas.

